b'\n_START_ARTICLE_\nRosie the Riveter\n_START_PARAGRAPH_\nRosie the Riveter (suom. niittaaja-Rosie) on henkil\xc3\xb6symboli, joka kuvaa miljoonien yhdysvaltalaisten naisten ty\xc3\xb6t\xc3\xa4 toisen maailmansodan aikana. Sodan aikana Rosie the Riveter oli propagandahahmo, jonka avulla kannustettiin naisia osallistumaan Yhdysvaltojen sotaponnisteluihin. Sittemmin hahmo on toiminut erilaisten tasa-arvo- ja feminististen liikkeiden ikonina._NEWLINE_Noin kuusi miljoonaa yhdysvaltalaista naista siirtyi t\xc3\xb6ihin teollisuuteen korvaamaan armeijaan siirtyneit\xc3\xa4 miehi\xc3\xa4. Monet naisista ty\xc3\xb6skenteliv\xc3\xa4t tehtaissa, jotka tuottivat sodank\xc3\xa4yntiin tarvittavia v\xc3\xa4lineit\xc3\xa4, kuten ammuksia, aseita ja varusteita._NEWLINE_Rosie the Riveter liitet\xc3\xa4\xc3\xa4n usein yhteen tosiel\xc3\xa4m\xc3\xa4n esikuvistaan, Rose Will Monroeen, joka ty\xc3\xb6skenteli niittaajana B-29- ja B-24-pommikoneita tuottaneessa Willow Run -lentokonetehtaassa Michiganissa. Monroe esiintyi sotaponnistuksen t\xc3\xa4rkeytt\xc3\xa4 esittelev\xc3\xa4ss\xc3\xa4 promootioelokuvassa ja toimi mallina vastaavassa julistekampanjassa. Kun alkuvuodesta 1943 julkaistiin lis\xc3\xa4ksi laulu Rosie the Riveter, Monroesta tuli yksi aikansa tunnetuimmista hahmoista maassaan._NEWLINE_Rosie-hahmo liitet\xc3\xa4\xc3\xa4n usein my\xc3\xb6s J. Howard Millerin 1942 toteuttamaan We Can Do It! -julisteeseen, mutta Millerin mallina oli eri nainen, mahdollisesti Geraldine Doyle. My\xc3\xb6s Norman Rockwell maalasi Rosie-aiheisen taulun, josta Saturday Evening Post -lehti teki kansikuvan. Rockwellin mallina toimi Mary Doyle Keefe._NEWLINE_Rosie the Riveter-hahmon edelt\xc3\xa4j\xc3\xa4 oli kanadalainen aseteollisuuden ty\xc3\xb6ntekij\xc3\xa4 Veronica Foster, jolle annettiin lempinimi Ronnie the Bren Gun Girl.'